Билбао
Билбао (, на баски Bilbo) е най-големият град на Баската автономна област, разположен в близост до северното крайбрежие на Испания.

География 
Билба̀о е столицата на провинция Биская (Vizcaya). Построен е на бреговете на реките Нервион (Nervión) и Ибаиса̀бал, при мястото им на вливане в Бискайския залив (т.нар. „Естуар на Билбао“, дълъг 15 км).

Климатът е океански с чести валежи през цялата година. Най-дъждовният месец е ноември, когато често се изливат порои.

Градът има 352 700 жители (2011 г.), а населението на метрополията Голям Билбао (с околните предградия) е 1 155 241 души (2011), което представлява почти половината от населението на автономната област.

История 
Градът е основан на 15 юни 1300 г. от бискайския владетел дон Диего Лопес V де Аро.

Архитектурни забележителности 

 Катедралата „Сантяго“
 Мостът „Субисури
 Музеят „Гугенхайм“, открит през 1997 г.
 Стадион „Сан Мамес“
 Театърът „Ариага“

Икономика 
Билбао е най-големият и важен град в страната на баските (Euskal Herria) и един от основните икономически центрове в северната част на Иберийския полуостров.

Пристанището на Билбао е едно от най-големите в Испания и дава работа на над 9500 души. За 2007 през него са преминали 40 милиона тона товари и над 170 000 пътници.

Туризмът е другият стълб в икономиката на града. В миналото известен като миньорски град (големи залежи от желязо, изнасяно в цяла Европа), днес Билбао залага на сектора на услугите. Част от администрацията на BBVA, втората по големина банка в Испания, която е основана в града, също е тук.

Спорт 
Представителният футболен отбор на града се нарича Атлетик Билбао. Той е дългогодишен член на испанската Примера дивисион. Играе своите мачове на стадион „Сан Мамес“.

Известни личности 

 Родени в Билбао
 Хоакин Алмуния (р. 1948), политик
 Сабино Арана Гойри (1865 – 1903), писател
 Мариви Билбао (1930 – 2013), актриса
 Анхел Гарма (1904 – 1993), психиатър
 Хуан Лареа (1895 – 1980), поет
 Мигел де Унамуно (1864 – 1936), философ и белетрист

Побратимени градове 
  Буенос Айрес, Аржентина
  Росарио, Аржентина
  Циндао, Китай
  Тбилиси, Грузия
  Питсбърг, Пенсилвания, САЩ

Източници

Външни препратки 
Официален уебсайт на град Билбао